CELEX: 32018R0074
Language: et
Date: 2018-01-17 00:00:00
Title: Komisjoni määrus (EL) 2018/74, 17. jaanuar 2018, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses fosforhappe, fosfaatide, di-, tri- ja polüfosfaatide (E 338–452) kasutamisega vertikaalsetes külmutatud liha varrastes (EMPs kohaldatav tekst )

18.1.2018   
            
            
               ET
            
            
               Euroopa Liidu Teataja
            
            
               L 13/21
            
         KOMISJONI MÄÄRUS (EL) 2018/74,
   17. jaanuar 2018,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses fosforhappe, fosfaatide, di-, tri- ja polüfosfaatide (E 338–452) kasutamisega vertikaalsetes külmutatud liha varrastes
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud toidus kasutada lubatud lisaainete liidu loetelu ja kõnealuste lisaainete kasutamise tingimused.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               28. augustil 2015 esitati taotlus lubada kasutada fosforhapet, fosfaate, difosfaate, trifosfaate ja polüfosfaate (edaspidi „fosfaadid“) stabilisaatorina ja niiskusesäilitajana vertikaalsetes külmutatud liha varrastes, mis kuuluvad määruse (EÜ) nr 1333/2008 II lisa E osa toidugruppi 08.2 „Lihavalmistised, nagu määratletud määruses (EÜ) nr 853/2004“. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
            
         
               (4)
            
            
               Fosfaate kasutatakse lihaproteiinide osaliseks ekstraheerimiseks ja lagundamiseks, et vertikaalsel vardal oleval lihal tekiks proteiinikiht, mis liidab lihatükid kokku, tagades nii ühtlase külmutamise ja küpsetamise. Peale selle tagatakse fosfaatide kasutamisega liha mahlakus sulatamisel ja vertikaalsete lihavarraste stabiilsus. Kirjeldatud tehnoloogiline vajadus tekkis selliste vertikaalsete pöörlevate külmutatud liha varraste puhul, mis koosnevad lamba-, talle-, vasika- või veiselihast, mida on maitsestatud vedela maitseainega, või mis koosnevad linnulihast, mida on või ei ole maitsestatud vedela maitseainega, lihavardaid kasutatakse eraldiseisvalt või kombineeritult, viilutatult või hakitult ja need on ette nähtud küpsetamiseks toidukäitlejate poolt. Läbiküpsenud lihalõigud on mõeldud lõpptarbijale.
            
         
               (5)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon selleks, et ajakohastada toidu lisaaineid käsitlevat liidu loetelu, mis on sätestatud määruse (EÜ) nr 1333/2008 II lisas, küsima Euroopa Toiduohutusametilt (edaspidi „toiduohutusamet“) arvamust, välja arvatud juhul, kui kõnealune ajakohastamine ei mõjuta inimeste tervist.
            
         
               (6)
            
            
               Fosfaatide ohutust hindas toidu teaduskomitee, kes kehtestas maksimaalseks lubatud päevaseks tarbitavaks koguseks 70 mg kehamassi kg kohta (väljendatud fosforina) (3). Fosfaatide kasutamine toidu lisaainena on lubatud paljude toiduainete puhul, sh lihatoodete ja teatavate lihavalmististe puhul. Seega ei eeldata, et nende kasutamise laiendamine vertikaalsetele külmutatud liha varrastele mõjutaks oluliselt üldist kokkupuudet fosfaatidega. Selleks et kokkupuude lisatud fosfaatidega oleks piiratud, peaks kasutamise laiendamine piirduma üksnes vertikaalsete külmutatud liha varrastega, mille puhul tehti kindlaks tehnoloogiline vajadus.
            
         
               (7)
            
            
               Kuna kõnealuste lisaainete laiendatud kasutamine kujutab endast liidu loetelu sellist ajakohastamist, mis ei mõjuta inimeste tervist, puudub vajadus küsida toiduohutusameti arvamust.
            
         
               (8)
            
            
               Seetõttu tuleks määruse (EÜ) nr 1333/2008 II lisa vastavalt muuta.
            
         
               (9)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. jaanuar 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  Toidu teaduskomitee aruanded, 25. seeria, 1991, lk 13.
   
      LISA
      Määruse (EÜ) nr 1333/2008 II lisa E osa toidugrupis 08.2 „Lihavalmistised, nagu määratletud määruses (EÜ) nr 853/2004“ asendatakse kanne fosforhappe, fosfaatide, di-, tri- ja polüfosfaatide (E 338–452) kohta järgmisega:
      
         
                      
                  
                  
                     „E 338–452
                  
                  
                     Fosforhape, fosfaadid, di -, tri- ja polüfosfaadid
                  
                  
                     5 000 
                  
                  
                     (1) (4)
                  
                  
                     Ainult hakklihavorstid breakfast sausages: nendes toodetes on liha hakitud nii, et lihas- ja rasvkude moodustavad ühtlase massi ja kiudained moodustavad rasvaga emulsiooni, andes tootele iseloomuliku väljanägemise; Soome hall soolatud jõulusink, burger meat, milles lihaga on segatud vähemalt 4 % köögivilju ja/või teraviljasaadusi, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása ja Syrová klobása ning sellised vertikaalsed pöörlevad külmutatud liha vardad, mis koosnevad lamba-, talle-, vasika- või veiselihast, mida on maitsestatud vedela maitseainega, või mis koosnevad linnulihast, mida on või ei ole maitsestatud vedela maitseainega, lihavardaid kasutatakse eraldiseisvalt või kombineeritult, viilutatult või hakitult ning need küpsetab toidukäitleja tarbimiseks lõpptarbijale.“